गोदान दिल्ली , 12 जानुवारी : भारत हादरनि गेजेराव दासान्दि कभिड - 19 नि गोसारनाया सोलिबाय थानायनि गेजेरावनो गुबुन मोनसे बेरामनि गोसारनायजों माखासे राइज्योफोरा मोनसे खैफोदजों मोगा - मोगि जानांदों । मिबथिनाय बादिब्ला , हादरआव दासिम कभिड - 19 नि गोसारनाया सोलिबाय थानायनि गेजेरावनो गोबां राइज्योफोराव बार्ड फ्लुनि गोसारनाया गोबां गोहोम खोख्लैदों । बेफोर राइज्योफोराव एबियन इनफ्लुएन्जानि गोसारनाय होन्नानै मिबथिनाय जादों । गुबुन फार्सेथिं बेफोर राइज्योफोरनि अनगायैबो गुबुन राइज्योआवबो बार्डफ्लु बेरामनि गोसारनाया बारस्लायनो हमदों । दासान्दि उत्तर प्रदेश आरो उत्तराखन्डआव बार्डफ्लुनि गोसारनाया जागायजेन्नो हमदों । बे गिथावना थासारिनि समाव जिब - जुनात फिसिग्रा आरो डायेरी बिफाननि बिबानगिरि सुलुङा मिबथिहोनाय बादिब्ला , उत्तर प्रदेशनि कानपुरआव थानाय दाव दोनग्रा न'आव दावराइनि गांनि सेम्पलखौ आन्जाद खालामनायाव पजिटिभ मोन्नाय लोगो लोगो थासारिआ दुंहाव जायो । एरैहाय उत्तराखन्डनि खतडार आरो डेहराधुन जिल्लायाव दावखानि फारियै थैनायनि सायाव आन्जाद खालामनायनि गेजेरजों बार्डफ्लुनि सन्देरनाय एबा गोसारनायखौ मिबथिनो मोनो । बेनि अनगायैबो दिल्लीआव दावखा आरो गुबुन रोखोमनि दावफोरा थैनाय जाथायनि सायावबो आन्जाद खालामनायजों बार्डफ्लुनि सन्देरनायखौ मिबथिनो मोन्दों । राजस्तान , गुजरात , महारास्ट्र , झारखन्ड बायदि राइज्योफोराव दासान्दि बार्डफ्लुनि गोसारनाया जागायजेन्दों । 
हादतनि गोबां राइज्योफोराव बार्ड फ्लुआ गिथावनायै गोसारदों